Урок 27: “Мясціна, дзе я жыву. Памятныя мясціны”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове апавядання “Вечны агонь”, чытаць словы і сказы, якія маюць графічную адметнасць беларускай мовы ў параўнанні з рускай, правільна вымаўляць пры чытаннні гук [ў]; садзейнічаць узбагачэнню лексікі на тэму “Памятныя мясціны”, “Наша наваколле”; развіваць фанематычны слых, памяць; выхоўваць павагу да герояў вайны; пашыраць веды пра гісторыю Беларусі.

**АБСТАЛЯВАННЕ:** вучэбны дапаможнік, індывідуальныя карткі (дадаткі 1, 2), прэзентацыя, фішкі.

Ход урока

I. АРГАНІЗАЦЫЙНЫ ЭТАП.

**Настаўнік.**

Слаўлю я свой край любімы,

Незгасальную зару.

Як ты сэрцу майму міла,

Дарагая … *(Беларусь)*!

*П. Броўка*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.** Як называецца наша краіна?

Хто можа праслаўляць нашу Радзіму? *(Людзі.)*

Як называюць нашых землякоў, вядомых ва ўсім свеце?

Устаўце літары, што згубіліся. *(Слайд 1.)*

Якіх славутых землякоў вы можаце ўспомніць? *(Дадатак 1.)*

*Ліст з дадаткам складзены такім чынам, каб вучні бачылі толькі першы радок са словамі “славутыя землякі”. Па жаданні настаўніка ў табліцу можна дадаць партрэт і прозвішча славутага земляка мясцовасці, дзе жывуць вучні.*

**Настаўнік.** Разгарніце ліст, прачытайце подпісы пад партрэтамі. Што вы заўважылі? Злучыце партрэты з імёнамі. *(Слайды 2–5.)*

Мэтавызначэнне

**Настаўнік.** Што вы яшчэ заўважылі? *(Слайд 6.)*

У імені ***Еўфрасіння*** замест другой літары пусты квадрацік.

Паслухайце: я прачытаю імя яшчэ раз. Які гук схаваўся за квадрацікам?

Гук [ў] — асаблівы гук беларускай мовы.

На ўроку мы пазнаёмімся з літарай, якая абазначае гук [ў]. Літара дапаможа нам даведацца, пра што яшчэ мы будзем гаварыць на ўроку. Гатовы?

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з літарай Ў

**Настаўнік.** Сустракаем літару ***Ў*** — “ў нескладовае”. *(Слайд 7.)* На якую літару яна падобна? Чым адрозніваецца?

Запішыце ў клетку імені Еўфрасінні Полацкай літару ***ў*** нескладовае. *(Дадатак 1.)*

Навучанне чытанню слоў з Ў

**Настаўнік.** Паспрабуем прачытаць склады з новай літарай. *(Дадатак 1.)*

*Настаўнік чытае склады, вучні паўтараюць. Чытанне “ланцужком”, у парах.*

**Настаўнік.** Закрэсліце ўсе літары ***ў***. Колькі іх? Запішыце ў квадраціку. *(Дадатак 1.)*

Прачытайце, што ў вас атрымалася без ***ў***. *(“Памятныя мясціны”.)*

Гэта і ёсць тэма нашага ўрока.

Пра што будзем гаварыць?

Якія мясціны называюць памятнымі? *(Дзе нарадзіўся, дзе адпачываў, дзе бачыў нешта цікавае.)*

Што за мясціну я загадала? *(Слайды 8, 9.)*

Якую мясціну падказваюць гэтыя словы? *(Слайды 10, 11.)*

У Беларусі вельмі многа гарадоў, у назвах якіх ёсць ***ў***.

Работа з вучэбным дапаможнікам (заданне 2, с. 66)

**Настаўнік.** Прачытайце назвы гарадоў. Прачытайце горад, які пішацца з літары ***І*** (***Р***, ***Б***, ***М***, ***Д***). *(Дадатак 2.)*

Прачытайце назвы вёсак; назву вёскі, якая пачынаецца з літары ***Л*** (***Д***, ***Р***, ***Г***, ***Б***).

Зафарбуйце ў табліцы жоўтым колерам назвы вёсак Беларусі.

Як вы думаеце, што за назвы засталіся? *(Назвы гарадоў.)*

Што вы бачыце побач з табліцай? *(Карту Беларусі.)*

На што падобна карта нашай Радзімы?

Абвядзіце на карце назвы гарадоў, дзе ёсць літара ***ў***.

Прачытайце першы (другі, трэці) слупок табліцы. Знайдзіце ў кожным слупку табліцы лішняе слова. Падкрэсліце яго алоўкам блакітнага колеру. *(Лішнія тыя гарады, у назве якіх няма літары* ***Ў****:* ***Камянец****,* ***Мінск****,* ***Мір****.)*

Знайдзіце на карце назвы гэтых гарадоў. Падкрэсліце алоўкам блакітнага колеру.

Што вы ўбачылі побач з назвамі? *(Малюнкі.)*

Ёсць у Беларусі мясціны, памятныя, важныя для ўсіх людзей.

Работа з вучэбным дапаможнікам (заданне 1, с. 66)

**Настаўнік.** Прачытайце, як яны называюцца. *(Карта і фішка.) (Дадатак 2.)*

Пастаўце фішку на карце каля Белай вежы (“башни”). Гэта самая старажытная вежа на Беларусі. Ёй амаль тысяча гадоў. Каля якога горада яна знаходзіцца? *(Камянец.)* Таму яна і называецца *Камянецкая вежа*.

Рушым у горад Мір. Што там знаходзіцца? Мірскі замак пабудаваны для абароны ад захопнікаў больш за чатырыста гадоў таму.

Накіроўваемся ў вёску Хатынь. Каго вы бачыце на помніку? Што здарылася з хлопчыкам? Калі гэта магло быць?

Восемдзесят гадоў таму ў час вайны ворагі спалілі вёску Хатынь разам з жыхарамі. У памяць пра гэта вёска Хатынь стала вёскай-помнікам.

А ў памяць пра перамогу над ворагам у горадзе Мінску адкрыта плошча Перамогі. Пастаўце фішку каля помніка на плошчы.

IV. ЭТАП ЗАМАЦАВАННЯ ВЕДАЎ І ЎМЕННЯЎ.

Падрыхтоўка да ўспрымання тэксту на слых (заданне 4, с. 67)

**Настаўнік.** Які горад вы бачыце на першым малюнку? Як вы здагадаліся?

Што можна ўбачыць на плошчы Перамогі? *(Вечны агонь.)* Чаму ён называецца вечным? Для чаго ён гарыць на Плошчы?

Паслухайце апавяданне. Праверым, ці правільная ваша думка.

Успрыманне твора на слых

Настаўнік чытае апавяданне “Вечны агонь”. *(Слайды 12–17.)*

Праверка агульнага разумення тэксту

**Настаўнік.** Чаму агонь Вечны? Для чаго ён гарыць на Плошчы?

Чаму людзі прыносяць кветкі да Вечнага агню і стаяць моўчкі?

Як называюць людзей, якія загінулі за наша мірнае жыццё? *(Героі.)*

Навучанне чытанню (заданне 4, с. 67)

**Настаўнік.** Вы самі зможаце прачытаць апавяданне? Паслухайце яшчэ раз уважліва.

*Чытанне “ланцужком”, у парах па адным сказе.*

**Настаўнік.** Знайдзіце і прачытайце, якія кветкі прынесла Верачка да Вечнага агню.

Прачытайце, чаму ён называецца Вечным.

Як паводзілі сябе ля помніка мама з дачкой?

Што можна зрабіць кожнаму з нас, каб ушанаваць памяць герояў?

Як вы думаеце, на другім малюнку паказана плошча Перамогі? Чаму? Не толькі на плошчы Перамогі ў Мінску гарыць Вечны агонь. Помнікаў у памяць герояў вайны шмат у Беларусі. І людзі гарадоў і вёсак ушаноўваюць памяць герояў. *(Настаўнік можа ўзгадаць памятныя мясціны сваёй мясцовасці.)*

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** На ўроку мы падарожнічалі па памятных мясцінах нашай Радзімы.

Ці запомнілі вы іх? Праверым? Падрыхтуйце фішку. *(Дадатак 2 і прэзентацыя.)*

Я буду паказваць памятную мясціну ці расказваць пра яе, а ваша задача — знайсці мясціну на карце і паставіць побач з ёй фішку. *(Слайды 18–21.)*

* Вёска ў памяць пра спаленых жыхароў.
* Самая старая вежа ў Беларусі.
* Замак.
* Плошча Перамогі.

У якім горадзе знаходзіцца плошча Перамогі?

Якія яшчэ гарады Беларусі вы можаце ўспомніць?

З якой новай літарай мы пазнаёміліся на ўроку?

Прачытайце з ёй словы. *(Слайд 22.)*

Пра што вам гавораць гэтыя назвы? Якія новыя гарады сустрэліся?

Вы змаглі прачытаць словы з новай літарай, добра запомнілі памятныя мясціны Беларусі. Мэта нашага ўрока дасягнутая.